"इस बिच रेही बी केह् गेदा ऐ जेह्दी संभाल करना इन्ना जरूरी होई गेदा ऐ। त्रै बेरीं एह्दा बुग्ग बदलोआ, दो बेरीं किञ्जां, ते इक बेरीं सने हत्थिया एह्दी डंडी बी बदलाई चुक्के दे न ते फ्ही तुसै दस्सों जे एह्दे च अपना केह् ऐ जेह्दे कन्नै आक्खो नीं तुस, जे पिता जी दियां कोई परानियां यादां बा-बस्त होनियां। में ते आखनियां जे उ’नें गी रोको, ठाको, नेईं तां इक-इक करियै हर हांडा उ’नें सब चीजां फ्ही अंदर स’ली उड़नियां जे।" टाई दी बिजली गंढ फ्ही आखरी लपेटा शा बाह्रें औंदी लब्भी ते मुड़ियै तनी खिच्चियै फ्ही टाई खोह्लदे अंकुश बोल्लेआ- "लक्षमी प्लीज़, कूल डौन टेक इट ईजी। तूं उन्दे हर एकशन गी इन्ना बाच नेईं करा कर ते जे बाच गै करना ऐ तां फ्ही बरोध नेईं करा कर। ओह् जि’यां चांह्दे न, करन दे। इस उमरी च हर माह्नू गी इकमीनियां होई जंदा ऐ, परानी चीजें कन्नै प्यार ते उन्दे नेईं तज्जने दी इक जिद्द। व्हाई डौंट यू कम्परोमाइज़ ? तूं समझौता की नीं करी लैंदी ? खपने कोला ते समझौता इक अच्छा विकल्प ऐ। तूं दिक्खनी ते ऐं जे ओह् इक नकारे बलेडै गी बी असानी कन्नै नेईं सु’टदे-उसी बी शीशे पर रगड़ी-रगड़ी फ्ही पैरे दी तलियै नै घस्सी-घस्सी पलयाइयै सेफटी च उड़सी मूंहें पर घरेड़दे रौंह्दे न-फ्ही भामें बाल कटोन ते भामें पटोन।"